b'\n_START_ARTICLE_\nVoja\xc5\xa1tvo\n_START_PARAGRAPH_\nVoja\xc5\xa1tvo je dejavnost uveljavljanja interesov dr\xc5\xbeave z uporabo ali gro\xc5\xbenjo sile. Dr\xc5\xbeave s svojimi oboro\xc5\xbeenimi silami zagotavljajo obrambo pred zunanjimi (drugimi dr\xc5\xbeavami) ali notranjimi (protivladni uporniki) nasprotniki oz. izvajajo agresijo nad drugimi dr\xc5\xbeavami (vojna), \xc4\x8de poveljniki presodijo, da je to v interesu dr\xc5\xbeave._NEWLINE_Zgodovina voja\xc5\xa1tva je starej\xc5\xa1a od prvih pisnih virov in v tiso\xc4\x8dletjih obstoja so vojske v razli\xc4\x8dnih dr\xc5\xbeavah razvile specifi\xc4\x8dno subkulturo z lastnimi obi\xc4\x8daji, dru\xc5\xbebenim redom, izobra\xc5\xbeevalnimi sistemi itd. V mirnodobnem \xc4\x8dasu lahko opravljajo tudi druge funkcije, kot so politi\xc4\x8dna propaganda, pomo\xc4\x8d pri naravnih nesre\xc4\x8dah, gradnja infrastrukture in stra\xc5\xbeenje klju\xc4\x8dnih objektov._NEWLINE_Voja\xc5\xa1tvo navdihuje kulturo skozi vso zgodovino \xc4\x8dlove\xc5\xa1tva. \xc5\xbde iz sumerskih \xc4\x8dasov pred 4.500 leti so znani spomeniki \xe2\x80\x93 stele, ki upodabljajo vojne zmage. Zmaga Ramzesa II. v bitku pri Kade\xc5\xa1u leta 1274 pr. n. \xc5\xa1t. je bila eden klju\xc4\x8dnih dogodkov njegove vladavine in je upodobljena na \xc5\xa1tevilnih reliefih iz tistega \xc4\x8dasa. Tudi nekatera od najprepoznavnej\xc5\xa1ih umetni\xc5\xa1kih del anti\xc4\x8dnega obdobja upodabljajo voja\xc5\xa1ko mo\xc4\x8d in dose\xc5\xbeke vojskovodij. Kitajski general \xc4\x8cin \xc5\xa0i Huangdi se je dal pokopati z vojsko glinenih voj\xc5\xa1\xc4\x8dakov v \xc5\xbeelji napraviti vtis na bogove.'